………. napirendi pont

……………………… polgármester előterjesztése

**Tájékoztató a hulladékgazdálkodási integrációval kapcsolatosan**

Önkormányzatunk a Győr Nagytérségi Hulladékgazdálkodási Önkormányzati Társulás (a továbbiakban: Győr) tagja 2005. április 20. napjától. Az elmúlt 12 évben Győr tagjaként megvalósultak a „KEOP 1.1.1/2F-2008-0001 települési szilárdhulladék-gazdálkodási rendszer fejlesztése” és a „KEOP 2.3.0/2F-2008-0004 települési szilárdhulladék-lerakók rekultivációja” projektek.

2017 novemberében Győr és Észak-Balatoni Térség Regionális Települési Szilárdhulladék-kezelési Önkormányzati Társulás (a továbbiakban: Észak-Balaton) megkereste önkormányzatunkat és arról tájékoztatta, hogy Nemzeti Hulladékgazdálkodási Koordináló és Vagyonkezelő Zrt. (a továbbiakban: NHKV) az országos közszolgáltatói integráció keretében Doba, Kisszőlős, Kup, Nóráp, Pápakovácsi, Somlójenő, Somlószőlős és Somlóvásárhely községeket Győr közszolgáltatójától az Észak-Balaton közszolgáltatójához kívánja integrálni a közszolgáltatói integráció keretében.

Az integrációval kapcsolatosan 2017. november 27-én egyeztetés történt Somlóvásárhelyen, amelyen az NHKV, Észak-Balaton és Győr képviselője adott tájékoztatást és válaszolt a felmerült kérdésekre az alábbi érvek mentén:

# Magyarország Kormánya a hulladékgazdálkodási közszolgáltatás rendszerének átalakításával célul tűzte ki az egységes, nullszaldós nonprofit közszolgáltatás kialakítását, tekintettel arra, hogy a hulladékgazdálkodási közszolgáltatás jelenlegi rendszere szolgáltatási területenként számos tekintetben (pl. közszolgáltatási díjak mértéke, a szolgáltatás műszaki tartalma, üzemeltetési mutatói stb.) jelentős eltérést mutat. A jelenleg működő struktúra lényegében nem motivál a hulladékhasznosításban rejlő gazdasági lehetőségek kiaknázására, a közszolgáltató társaságok költséghatékonyabb működésére.

# Az átalakítás biztosítani kívánja, hogy a közszolgáltatásért fizetendő díjak ne növekedjenek, mivel alapvető kormányzati cél a rezsicsökkentés jogszabályi előírásainak teljesítése*.* A rezsicsökkentés elsődleges élvezői a lakossági fogyasztók, akik számára az éves közüzemi költségmegtakarítás a hulladékgazdálkodási közszolgáltatás igénybevétele után is biztosítható.

# További fontos cél az európai uniós forrásból megvalósult fejlesztések hatékony üzemeltetése, a hiányzó kapacitások KEHOP forrásból történő mielőbbi kiépítése, az Európai Unió és ezzel összhangban az Országos Hulladékgazdálkodási Közszolgáltatási Tervben (a továbbiakban: OHKT) megfogalmazott visszagyűjtési, hasznosítási kötelezettségek 2020-ig történő teljesítése.

Ezen fejlesztési célokat leggyorsabban, leghatékonyabban az önkormányzatok társulásai és a közszolgáltatók képesek elérni egyrészt a jelenlegi pályázati kiírásoknak való megfelelés, másrészt a megvalósult beruházások költséghatékony, optimális üzemeltetése útján. Mindezért kiemelt jelentőségű az átgondolt, optimalizált területi elrendezés alapján a régiók kialakítása, lehetőleg úgy, hogy régiónként egy társulásba tömörülve lássák el az érintett önkormányzatok a hulladékgazdálkodási feladataikat.

Ez az integráció Győr esetében érinti a felsorolt nyolc önkormányzatot, tekintettel arra, hogy azok területileg beékelődnek az Észak-Balaton területébe. Az elszigetelődött területen nem tud megvalósulni a magas színvonalú közszolgáltatáshoz tartozó optimális költségszintű közszolgáltatói feladatellátás, ezen keresztül pedig a rezsicsökkentés elvárásának érvényesülése.

Győr és Észak-Balaton esetében az integráció két lépcsőben valósulhat meg. Elsőként a közszolgáltatói integráció, amellyel kapcsolatosan az egyeztetésen az NHKV képviselője leszögezte, hogy a nyolc településen nem változik a közszolgáltatás színvonala, a közszolgáltatás díja. Változni fog a közszolgáltató személye a GYHG Győri Hulladékgazdálkodási Nonprofit Kft. (a továbbiakban: GYHG) helyett az Észak-Balaton Hulladékgazdálkodási Nonprofit Kft. (a továbbiakban: ÉBH) lesz a közszolgáltató, azonban a tényleges hulladékgazdálkodási szolgáltatást továbbra is a GYHG biztosítja.

A közszolgáltató változásából következik, hogy Győr hulladékgazdálkodási közszolgáltatási szerződését módosítani szükséges, abból kikerül a nyolc önkormányzat. Önkormányzatunk és a másik hét önkormányzat pedig az ÉBH-val köt szerződést. A változás aktuálisan 2018. április 1. napjától valószínű, hiszen célszerű figyelembe venni a negyedéves számlázási ciklust.

A változásból a lakosság semmit nem fog érezni; az eddig megszokott színvonalon fog történni a közszolgáltatás, a közszolgáltatási díj nem változik, a számlát továbbra is az NHKV fogja kiküldeni.

A kiválasztott közszolgáltató által végzett kötelező hulladékgazdálkodási közszolgáltatásnak az alábbi szolgáltatási tartalmat kell biztosítania valamennyi ingatlanhasználó számára az ország teljes területére vonatkozóan:

* elkülönített hulladékgyűjtés és szállítás biztosítása a csomagolási hulladékok tekintetében (papír, üveg, műanyag, fém),
* zöldhulladék gyűjtés és szállítás biztosítása,
* lomtalanítás biztosítása,
* vegyesen gyűjtött hulladék legalább heti egyszeri gyűjtése és elszállítása,
* hulladékudvar üzemeltetése,
* begyűjtött csomagolási és lom hulladékok előkezelése és válogatása a minél nagyobb arányú anyagában hasznosítás érdekében,
* begyűjtött zöldhulladékok komposztálása, vagy egyéb módon hasznosítása,
* vegyesen gyűjtött hulladékok mechanikai, biológiai előkezelése az anyagában nem, de energetikailag még hasznosítható hulladékok különválasztása és hasznosítóhoz juttatása érdekében,
* lerakóba kerülő hulladékok mennyiségének csökkentése,
* a közszolgáltatás ellátásához tartozó valamennyi rendszer elem üzemeltetése.

Az integráció második lépcsőjeként következhet majd a társulási integráció, amely keretében Győrtől az Észak-Balatonhoz kerül majd a nyolc önkormányzat.

A fenti célok teljesülése okán a második lépcsőben - az önkormányzatok és a közszolgáltatók által már megismert - méretgazdaságos üzemméretű regionális közszolgáltatók létrehozására irányuló integrációs folyamatok végrehajtása érdekében szükséges az ellátásért felelős önkormányzatok szorosabb együttműködésével a már meglévő önkormányzati társulások jogi helyzetének rendezése, azok szükség szerinti átalakítása.

Összességében megállapítható, hogy a kormány által a hosszú távú fenntarthatóság érdekében előirányzott hulladékgazdálkodási közszolgáltatási modell létrehozása és működtetése mind az ellátásra kötelezett, mind a közszolgáltatók elemi érdeke, melyben az NHKV koordinációja mellett szükséges az önkormányzatok és társulásaik, valamint a közszolgáltatók aktív közreműködése és együttműködése.

Tekintettel arra, hogy az integrációs változtatás nem érinti hátrányosan sem önkormányzatunkat, sem községünk lakosságát kérem, hogy a határozati javaslatokat szíveskedjen elfogadni.

**Határozati javaslat**

1.) ………………. Község Képviselő-testülete a hulladékgazdálkodási integrációról szóló tájékoztatást elfogadja.

2.) A Képviselő-testület jóváhagyja, hogy a Nemzeti Hulladékgazdálkodási Koordináló és Vagyonkezelő Zrt. által kidolgozott integrációs stratégia figyelembevételével ………………….. Község Önkormányzata kilépjen a Győr Nagytérségi Hulladékgazdálkodási Önkormányzati Társulás és GYHG Győri Hulladékgazdálkodási Nonprofit Kft. között megkötött hulladékgazdálkodási közszolgáltatás tagjai közül.

A kilépés végrehajtásának feltétele ( közszolgáltatási szerződés módosítása ) az integrációban szereplő másik hét önkormányzat képviselő-testületének, valamint Győr Nagytérségi Hulladékgazdálkodási Önkormányzati Társulás Társulási Tanácsának e tárgykörben hozott elfogadó döntése.

Felelős: polgármester

Határidő: 2018. március 31.

3.) A Képviselő-testület felhatalmazza a polgármestert, hogy az Észak-Balaton Hulladékgazdálkodási Nonprofit Kft.-vel kezdje meg a tárgyalásokat a hulladékgazdálkodási közszolgáltatási szerződés megkötésével kapcsolatosan.

Felelős: polgármester

Határidő: 2018. március 20. (a hulladékgazdálkodási közszolgáltatási szerződés képviselő-testület elé terjesztésére)

………………………, 2017. november 30.

……………………………

polgármester